Google onderdruk glo artikels oor antiwit rassisme | Maroela Media
Google onderdruk volgens AfriForum glo artikels oor anti-wit rassisme. (Foto: Brett Jordan/Unsplash)
Die burgerregteorganisasie AfriForum eis 'n verduideliking van dr. Alistair Mokoena, Google se direkteur vir Suid-Afrika, weens oënskynlike teenstrydighede in soekresultate oor antiwit rassisme en -diskriminasie in Suid-Afrika.
Ernst van Zyl, veldtogbeampte vir strategie en inhoud by AfriForum, sê dié teenstrydighede het onder die organisasie se aandag gekom ná 'n ondersoekende artikel oor Google se soekenjinresultate vergeleke met ander soekenjinresultate oor dié onderwerp op PoliticsWeb verskyn het.
Verskillende soekresultate het opgeduik wanneer frases soos "anti-white racism in South Africa", "anti-white racial discrimination in South Africa" of "discrimination against whites in South Africa" op die onderskeie soekenjins ingevul is.
In die artikel word daar as voorbeeld verwys na 'n voorlegging deur Ernst Roets, hoof van beleid en aksie by AfriForum, aan die Suid-Afrikaanse Menseregtekommissie in 2017 getiteld "Anti-white racism is South Africa".
Luidens die artikel het Google om een of ander rede besluit dat dié dokument "gevaarlik en neerhalend is" en dit is gevolglik, soos verskeie soortgelyke artikels oor die onderwerp, onderdruk.
Die voorlegging, wat destyds as 'n meningstuk deur Politicsweb gepubliseer is, verskyn egter op ander soekenjins, insluitend Microsoft Bing.
Van Zyl sê wanneer die soekresultate met mekaar vergelyk word, kom dit voor asof daar "inmenging" van Google se kant af op resultate is terwyl ander soekenjins nie dié oënskynlike tendens toon nie.
Ander soekresultate, sê Van Zyl, blyk hoofsaaklik vry van enige inmenging te wees.
"Diskriminasie en rassisme teenoor wit Suid-Afrikaners en ander minderheidsgroepe is 'n onmiskenbare feit. Dit is kommerwekkend dat toepaslike en goed nagevorste artikels en bronne oor dié kwessie nie in Google-soektogte voorkom nie.
"Dit het 'n werklike invloed op die koestering van wanindrukke en die bevordering van foutiewe inligting."
Van Zyl sê AfriForum probeer tans agter die kap van die byl kom en het daarom besluit om 'n brief aan Mokoena te stuur waarin klarigheid versoek word.
Google manipuleer al jare inligting soektogte in ooreenstemming met hul politiek agenda. Gee hulle hel!